সাধারণ সাল (কমন এরা)
সাধারণ অব্দ বা কমন এরা (আদ্যাক্ষর: CE) হলো বর্ষ চিহ্নিতকারী আদ্যাক্ষর যা গ্রেগরীয় বর্ষপঞ্জি ও এর পূর্বসূরী জুলীয় বর্ষপঞ্জি দুটির পঞ্জিকা সাল এর জন্য ব্যবহৃত হয়। সাধারণ পূর্বাব্দ বা বিফোর দ্যা কমন এরা (আদ্যাক্ষর: BCE) সিই এর পূর্বের সালগুলোর জন্য ব্যবহার করা হয়। বিসিই ও সিই আদ্যাক্ষর দুটো ডায়োনিসীয় বিসি ও এডি আদ্যাক্ষর দুটোর বিকল্প। ডায়োনিসীয় পঞ্জিকা সাল বছরগুলোকে ইংরেজি আদ্যাক্ষর বিসি ("খ্রিস্টের পূর্বে" বাংলায় খ্রিস্টপূর্ব) এবং এডি ("প্রভুর বর্ষ" বাংলায় খ্রিস্টাব্দ) অনুসারে পৃথক করে। দুটি পঞ্জিকা সাল ব্যবস্থা মূলত একই: "২০২৪ সিই" এবং "২০২৪ এডি" দুটোই বর্তমান বর্ষকে নির্দেশ করে; "৪০০ বিসিই" এবং "৪০০ বিসি বা খ্রিস্টপূর্ব" দুটি একই বর্ষ। গ্রেগরীয় বর্ষপঞ্জি বর্তমানে পুরো বিশ্বে বেসামরিক বর্ষপঞ্জীর আন্তর্জাতিক আদর্শ হিসেবে ব্যবহৃত হয়। সাধারণ সালের ব্যবহারের সূচনা দেখা যায় ১৬১৫ খ্রিস্টাব্দে জোহানেস কেপলার রচিত অ্যানুস এরাই নস্ট্রায়ে ভালগারিস (আমাদের সাধারণ সালের বর্ষ) বইটিতে, এবং ১৬৩৫ খ্রিস্টাব্দে ইংরেজিতে "ভালগার এরা" হিসেবে। "কমন এরা" ব্যাকাংশটি ইংরেজি ভাষায় পাওয়া যায় ১৭০৮ খ্রিস্টাব্দের প্রথমদিকে, এবং এটি আরো বহুলভাবে উনবিংশ শতাব্দীতে ইহুদি গবেষকদের দ্বারা ব্যবহৃত হতে থাকে। বিংশ শতাব্দীর পরবর্তী সময় থেকে সিই ও বিসিই দুটি ধর্মনিরপেক্ষ ব্যবহারের অংশ হিসেবে বিভিন্ন শিক্ষা সংক্রান্ত ও বৈজ্ঞানিক প্রকাশনাগুলোতে জনপ্রিয় হতে থাকে। আদ্যাক্ষর দুটি অ-খ্রিস্টীয়দের প্রতি সংবেদনশীল ব্যক্তিদের দ্বারা ব্যবহৃত হতে থাকে যারা বিভিন্ন আদ্যাক্ষর ব্যবহারের দ্বারা যিশু খ্রিস্টকে লাতিন ডোমিনোজ (ঈশ্বর) হিসেবে লিখতে চাননি।